google/wiki40b huggingface dataset:
The Crow

Handling

Det er «Djevelens natt» i Detroit. Det hersker kaos og en rekke bygninger står i brann. En kriminell gjeng, ledet av Top Dollar, voldtar en ung kvinne, og dreper både henne og hennes forlovede Eric Draven. På ettårsdagen for de brutale hendelsene lander en kråke på Erics gravstein. Med overjordiske krefter bryter den avdøde seg opp gjennom jorden og vandrer, fulgt av kråken, gjennom byen til sitt knuste hjem. Forblindet av sorg og rasende hevntørst starter Eric sin enmannskrig mot morderne.

Om filmen

The Crow er mest kjent som den siste filmen til Brandon Lee, og har i dag en status som kultfilm.
Musikken fra filmen har spor fra blant annet The Cure, Stone Temple Pilots og Nine Inch Nails.
Lee døde under innspillingen kun uker før den var ferdig. Han ble skutt i magen med revolver med en løspatron. Det satt ett prosjektil i løpet på revolveren, og da løspatronen ble avfyrt klarte trykket å få prosjektilet ut av løpet og inn i magen til Lee.

Anmelderne

Filmen ble godt mottatt av kritikerne, noe som gjenspeiles i at den har fått 81 % på Rotten Tomatoes. Den amerikanske filmanmelderen Roger Ebert gav den 3,5 av 4 stjerner og gav særlig mye skryt for dens visuelle stil. Leonard Maltin gav den 3 av 4 stjerner.
Aftenposten og Dagbladet gav den terningkast tre, mens VG og Dagsavisen gav den terningkast fire.

Publikum

Filmen innbrakte $94 millioner på verdensbasis, hvorav $50,7 millioner i USA alene. 
Produksjonskostnadene var på ca $15 millioner.

Priser

Den ble tildelt en BMI Film Music Award og en MTV Movie Award (begge for musikken).
Deretrichia

Utseende

Små til middelsstore (ca. 3 - 7 millimeter), ovale (omtrent dobbelt så lange som brede), blanke, mørke bladbiller, oftest metallisk glans. Pronotum er bredere enn langt, med markert siderand. Dekkvingene har punktstriper, disse blir utydelige mot spissen. Beina er kraftige, lårene med en tann på undersiden.

Levevis

Både larvene og de voksne (imago) er planteetere.

Utbredelse

Slekten er utbredt i Australia, på Ny-Guinea og noen omkringliggende øyer, fra Molukkene i vest til Salomonøyene i øst.
12. august

Navnedag

Klara (jfr. helligdager nedenfor), Camilla.
Zaculeu

Zaculeu, eller Saqulew med moderne mayisk rettskriving, er et arkeologisk sted i Guatemala, ikke langt fra Huehuetenango. Zaculeu var hovedstaden i kongedømmet Mam, som var en del av den mayiske sivilisasjonen. Byen ble bygd fra det femte århundret, og bygningene viser innflytelse fra Teotihuacán. Den har en rekke tempelpyramider og palasser, samt en ballspillbane.
Sofienberg videregående skole

Historie og bygninger

Skolen bestod av tre bygninger som fra 2013 rehabiliteres til ny grunnskole. Den eldste (mot hjørnet av Sofienberggata) er fra 1883 (arkitekt Nestor Georgius Thomassen). Mot hjørnet av Helgesens gate ligger andre byggetrinn fra 1912 (arkitekt Bredo Berntsen). Bak disse ligger et tilbygg fra 1971. Det er også en tidligere rektorbolig på området. Denne er under ombygging til barnehage per 2013.
Skolen var Oslos første med sentralfyring og teknisk ventilasjon.
Skolen var opprinnelig en folkeskole med et elevtall på nærmere 1700 i 1910. På 1960-tallet var den Sofienberg gymnas. Fra 1971 ble navnet Sofienberg videregående skole med tilbud innen yrkesfaglig utdanning.
Genetikk

Genetikk (av gresk genetikos, som betyr «fruktbar, produktiv»), er læren om arv og gener, en gren av biologien. Genetiske metoder er også mye brukt innen medisinsk forskning.

Historikk

I 1866 og 1870 publiserte Gregor Mendel sine teorier om kombinasjon av arveanlegg i avkom, men de fikk ikke oppmerksomhet før i begynnelsen av 1900-tallet. I 1906 introduserte William Bateson begrepet genetikk, og genetikk ble grunnlagt som vitenskap.
Når Jean-Baptiste de Lamarck og Charles Darwin hadde lagt fram sine teorier om evolusjon, visste altså ingen av dem hvordan egenskaper nedarves. Begge trodde for eksempel at ervervede egenskaper kunne bli nedarvet (se lamarckisme), hvilket ble tilbakevist av August Weismann i 1883. For Darwin var det et stort problem at han ikke hadde noen brukbar teori for hvordan nedarving foregikk. Han forsto at den såkalte "blending inheritance"-teorien som var vanlig på 1800-tallet ville viske ut variasjonen som var nødvendig for seleksjonsteorien hans.
Genetikken gjorde store framskritt på andre halvdelen av 1900-tallet med oppdagelsen og forståelsen av de genetiske prosessene på molekylnivå. Revolusjonerende var for eksempel forståelsen av DNA-molekylenes oppbyggning og hvordan DNA-molekyler styrer oppbyggningen av og funksjonen i organismenes celler.
Rosengård (Malmö)

Rosengård er en bydel i Malmö i Skåne i Sverige. I Rosengård bor cirka 21 000 personer.
Bydelen er blitt beskrevet som et utenforskapsområde/parallellsamfunn.

Historie

I 1911 startet byggingen av egnahemsområdet Rosengårdsstaden, ved nåværende Jägersrovägen.
Rosengård er en bydel med betydelig innslag av høyhus oppført som en del av det såkalte millionprogrammet fra 1967 til 1972.
Bydelen har i de senere årene hatt en del uro, blant annet stenkasting mot brannbiler. I desember 2008 var det større demonstrasjoner i forbindelse med stenging av et islamsk kultursenter. Dette ble i Sverige benevnt som «spetakkelet i Rosengård» - kravallerna i Rosengård.

Demografi

Av innbyggerne har minst 86 prosent utenlandsk bakgrunn (definert som begge foreldrene født utenfor Sverige) og 60 prosent er født utenfor Sverige, mens tilsvarende tall for 1972 var 20 prosent. Rundt 60 prosent er født i utlandet og ytterligere 26 prosent er født i Sverige med to utenlandsfødte foreldre. Irak, Jugoslavia, Palestina, Libanon og Bosnia-Hercegovina er de fem viktigste opprinnelseslandene. I seksjonen Herrgården har totalt 96 prosent utenlandsk bakgrunn.
Andelen unge er høy i bydelen. En tredjedel av befolkningen er under 18 år, noe som kan sammenlignes med landsgjennomsnittet på 21 prosent. I delområdet Herrgården er andelen barn og unge 50 prosent.
Mange husholdninger i bydelen har barn, og familiene er store i gjennomsnitt. Av 7 186 husholdninger har 2 172 barn.
I Rosengård finnes det gudstjenestehus for flere forskjellige trossamfunn. Den gamle, lutherske sognekirken Västra Skrävlinge kyrka, Malmö moské, som ble bygd i 1980 som den første moskéen i Skandinavia, og den katolske kirken, Sankta Maria i Rosengård; hvert av disse husene ligger maksimalt 600 meter fra de andre.
Kistestol

Kistestol er brukt som betegnelse på en stol der det er et oppbevaringsrom eller liten kiste under setet. Betegnelsen er kjent fra bygdene på Nordmøre og fra Oppdal i Sør-Trøndelag.
Fra Rindal forteller Hanna Wille om bruken av slike stoler omkring 1860: Apropos kistestol, det var en stol, hvor sædet dannede en liden kasse til opbevaring af sysager. Enhver tjenetepige havde en saadan; og drengene havde en lignede kistekrak, hvori ogsaa opbevaredes forskjellige smaating. Men møbelet som kombinerer kiste og stol har tradisjoner langt tilbake. I Osebergskipet fra 800-tallet ble det funnet en stol i kassekonstruksjon med et rom under setet som kunne brukes til oppbevaring. Dette er den eldste bevarte stolen i Norden. Slike kassestoler var vanlige både som tronstoler og kirkestoler i tidlig middelalder ute i Europa og de er ofte gjengitt i illustrasjoner i gamle håndskrifter.
Buypass ID

Buypass ID er en smartkortbasert PKI-løsning brukt i all hovedsak av Norsk Tipping. Firmaet Buypass eies i fellesskap av Norsk Tipping og Posten Norge. Buypass-løsningen er godkjent av Nasjonal kommunikasjonsmyndighet som kvalifisert signatur.
Norgesmesterskapet i alpint 1964

Norgesmesterskapet i alpint 1964 var det norske mesterskapet i alpin skiidrett. Mesterskapet ble arrangert i Hemsedal fra 3. til 5. april.
Drottningborg videregående skole

Drottningborg videregående skole er en kristen internatskole på Hesnes i Grimstad. Skolen er eid av Norsk Luthersk Misjonssamband (NLM) og har rundt 200 elever. Rektor er Audun Raen

Historie

Skolen har eksistert siden 1930, da den ble opprettet på Norsk Luthersk Misjonssambands Fjellhaug utdanningssenter ved Sinsen i Oslo. Fjellhaug var allerede en misjonshøgskole, bibelskole og ungdomsskole. Det som nå er Drottningborg videregående skole var i starten en handelsskole. På den tiden måtte alle som skulle drive med handel ha handelsbrev fra en godkjent handelsskole. Skolen var godkjent av Handelsdepartementet.
Under andre verdenskrig vurderte tyskerne å ekspropriere Fjellhaug. Derfor ble Drottningborg kjøpt i 1942/43 for å sikre videre drift. Handelsskolen ble flyttet til Drottningborg i 1946. Samme år ble det tilbudt internatplasser ved skolen.
Skoleåret 1965/66 ble det satt i gang undervisning etter nye planer for «Grunnleggende yrkesskole i handels- og kontorfag». Videregående kurs i denne studieretningen ble startet i 1972/73. I 1976 kom så studieretning for Handels- og kontorfag, og i 1981 kunne Drottningborg tilby treårig undervisning med full studiekomtetanse. Drottningborg handelsskole var blitt til Drottningborg videregående skole.
I 1994 og i 2006 ble læreplanene igjen vesentlig endret, og skolen gir nå tilbud om en rekke fag innenfor studiespesialisering og påbygging til generell studiekompetanse. Skolen har i dag ca. 200 elever.

Navnets opprinnelse

Navnet Drottningborg skriver seg fra et gammelt sagn der det fortelles at et skip forliste like utenfor. Et barnelik ble funnet i ei vik som nå er skolens badestrand. Dette skal ha vært ei svensk prinsesse, og fremtidig drottning. Vika ble kalt Drottningvika og Drottningborg ble da navnet da hovedbygget ble reist. Bygget ligger som en borg med utsikt over Skagerrak. Den lille jenta som druknet, ligger balsamert under golvet i Fjære kirke.
Moldova

Historie

I oldtiden var dagens Moldova befolket av dakere. Strategisk plassert på ruten mellom Europa og Asia, ble Moldova rammet av en rekke invasjoner. Både russere, mongoler og diverse stammefolk herjet området. I middelalderen var dagens Moldova sammen med rumensk Moldova samlet i fyrstedømmet Moldova. Fyrstedømmet ble et lydrike under Det osmanske riket (Tyrkia), men i 1812 ble den østlige halvdelen (dagens Moldova) avstått til Russland. Den vestlige delen ble til Romania sammen med fyrstedømmet Valakia.
Etter den russiske revolusjonen ble Bessarabia en selvstendig stat i 1918, men ble etter kort tid innlemmet i Romania. I 1940 ble Moldova okkupert av Sovjetunionen og regionen Transnistria ble innlemmet i Moldova. Med støtte fra Tyskland klarte Romania å kaste sovjeterne ut igjen i 1941. Etter 2. verdenskrig ble Moldova igjen okkupert av Sovjetunionen. Under Stalin ble et stort antall moldovere deportert til Sibir og Kasakhstan, mens russere ble sendt til Moldova.
I august 1991 erklærte Moldova sin uavhengighet og brøt ut av Sovjetunionen.  Til å begynne med var det sterk støtte i folket for en gjenforening med Romania, men i en folkeavstemning i 1994 stemte en overveldende majoritet for fortsatt selvstendighet. Siden 2001 har det tidligere kommunistpartiet hatt makten i Moldova.

Politikk og administrasjon

Moldova er en demokratisk republikk. Statsoverhode er presidenten. Presidenten utpekes av parlamentet med 3/5 flertall.
Statsministeren utpekes av presidenten, og utpeker igjen regjeringen. Begge disse må godkjennes av parlamentet.
Parlamentet har ett kammer, og 101 medlemmer. Disse sitter i perioder på fire år. 
Høyesterett har mulighet til å overstyre alle parlamentsvedtak og presidentdekreter om de skulle stride mot grunnloven. Høyesterett har seks dommere, der to utpekes av presidenten, to av parlamentet og to av dommerstanden. 
I 2009 vant Alianţa pentru Integrare Europeană (Alliansen for europeisk integrasjon), bestående av Partidul Liberal Democrat din Moldova, Partidul Liberal og Partidul Democrat din Moldova, flertall i parlamentet. Liberaldemokraten Vlad Filat ble da statsminister. Partidul Comuniştilor din Republica Moldova, et marxist-leninistisk parti, er det største opposisjonspartiet.

Administrativ inndeling

Moldova er delt inn i 32 distrikter (raion, pl. raioane), 3 bykommuner (Chișinău, Bălţi og Bender), to selvstyrte regioner (Gagaus (Găgăuzia) og utbryterrepublikken Transnistria, som fortsatt er omstridt). Distriktene er:
1. Anenii Noi
2. Basarabeasca
3. Briceni
4. Cahul
5. Cantemir
6. Călărași
7. Căușeni
8. Cimișlia
9. Criuleni
10. Dondușeni 
11. Drochia
12. Dubășari 
13. Edineț
14. Fălești
15. Florești
16. Glodeni
17. Hîncești
18. Ialoveni
19. Leova
20. Nisporeni
21. Ocnița
22. Orhei
23. Rezina
24. Rîșcani
25. Sîngerei 
26. Soroca
27. Strășeni
28. Șoldănești  
29. Ștefan Vodă
30. Taraclia
31. Telenești 
32. Ungheni
Gåsfjorden

Gåsfjorden er en fjord på østsiden av Langøya i Vesterålen, i Sortland kommune i Nordland. Den har innløp fra Sortlandsundet mellom Fagerneset i sør og Nevernes i nord og strekker seg rundt tre kilometer vestover til fjordbotnen ved Vollen.
Innerst i fjorden finnes et offentlig friluftsområde som er eid av staten. Der ligger også et område som er populært for oppstilling av campingvogner. Like innenfor fjordbotnen ligger Gåsfjordvatnet, som er populært som fiskevann. Fiskekort selges av grunneierne.
Fylkesvei 956 går rundt fjorden. Fjellet på sørsiden av fjorden er bratt, og det går snøras der hver vinter. På begynnelsen av 1990-tallet ble veien utbedret noe, for å unngå at veien skulle bli stengt av ras.
På nordsiden av Gåsfjorden ligger bygda Gåsbøl. Gås-delen av navnet skal visstnok ikke ha noe med fuglen gås å gjøre, men kan komme av et gammelt samisk navn; Gåse. Rundt fjorden finnes gamle samiske boplasser og rester fra steinalderen.
I januar 1981 ødela et jordskred en gård på Gåsbøl. (Kilde: Bladet Vesterålen.)
John O'Shea

Landslaget

Han ble tatt ut i Irlands EM-tropp til EM i Frankrike 2016.
Dompaper

Beskrivelse

Dompapenes nebb er tykt, kort og rundt; spesialisert til å ete frø og knopper. De fleste artene har sort eller gråsort nebb. Nebbkantene er bøyd innover. De runde nesehullene ligger dypt og er dekt av fjær. Vingene er forholdsvis korte og rekker ikke til midten av den innbuede stjerten. Dompaper har påfallende fargetegninger i fjærdrakten, med hvite-, grå- og svarte fargetoner som står fram fra den gråbrune, rosenrøde, oransje eller okerfargede kroppen, som alltid ender i en hvit gump. Enkelte arter har svart eller blåsvart hette. Alle dompaper har dessuten svarte eller blåsvarte vinge- og halefjær. En annen fellesnevner for fjærdrakten, er at den består av spesielt myke fjær som isolerer godt. Brune føtter og den stort sett hvite gumpen er også typisk. Hunnene har mindre utpregede farger enn hannen.

Utbredelse og habitat

De fleste artene lever i fjellområder som er bekledd av nåle- og blandingsskog. 
Artene er i hovedsak utbredt i den palearktiske- og indomalayiske sonen. I Skandinavia og Sentral-Europa finnes kun dompap (P. pyrrhula), og denne arten har også størst utbredelse.

Atferd

Artene er hovedsakelig frøetere, men mange eter også endel annet. Hunnen dominerer hannen og står for både byggingen av redet og rugingen av eggene. Redet består av en skålformet del på et tynt underlag av kvister. Eggene er flekkete på en hvit, grønnlig eller blålig grunnfarge. Parene dannes før oppbruddet etter vinteren og varer som oftest i flere sesonger.
Selv om dompapene tilhører sangfuglene (Passeri) er sangen i beste fall svært beskjeden eller nærmest ikke-eksisterende. Den består stort sett av en enkel, myk og melankolsk fløytetone med varierende intensitet. Vokaliseringen varierer imidlertid mellom både artene og (kanskje også) underartene, men den er alltid svært enkel.

Annet

Det er ganske nylig funnet arkeologiske beviser for en ukjent utdødd dompap på Azorene. Den har blitt beskrevet med bakgrunn i fossiler funnet i Furna do Calcinhas, ei lita grotte på vulkanen Caldeira, som ligger på øya Ilha Graciosa. Den har fått det vitenskapelige navnet P. crassa og var større enn både asordompap og dompap.
Selger

Selger betegner en fysisk eller juridisk person som har til oppgave på egne eller andres vegne å slutte en avtale eller kontrakt om overdragelse av et produkt, en vare eller tjeneste mot et avtalt vederlag til en kjøper. Ut over den rent juridiske definisjonen, brukes også betegnelsen som en yrkestittel i sammenstillinger som f.eks butikkselger, bilselger, dørselger, telefonselger ol. Tidligere var også betegnelsen «reisende» eller «salgsrepresentant» brukt for denne funksjonen.

Andre versjoner av begrepet

Én utbredt versjon av tittelen er «salgskonsulent». Innen bank- og finansvirksomhet er betegnelsen «kunderådgiver» den fremherskende tittelen på selgerne. Forbrukerombudet påla i 2009 virksomheter innen disse bransjene å stoppe bruken av denne tittelen siden den kan representere en form for villedende markedsføring. Pålegget kommer i kjølvannet av en rettslig kjennelse hvor det er fastslått at en «rådgiver» har oversolgt potensialet i lånefinansierte spareprodukter.

Den egentlige selgerrollen

En selger har normalt rollen som promotør og representant for en virksomhet. I tillegg til produktkunnskap må selgeren ha evner og kunnskap til å håndtere juridiske, psykologiske og merkantile elementer i salgssituasjonen. Salgssituasjonen (bedriftstypen, produktene, kundekategoriene og markedssituasjonen) gir rammer som er bestemmende for selgerens rolle og oppgaver. Salget kan medføre stor eller liten kompleksitet i forhold til produkter, levering, kontraktsforhold og interne forhold hos såvel leverandørvirksomheten som hos kjøper.

Salgsrepresentasjon

Selgerens rolle som representant for virksomheten han opptrer på vegne av er basert på den tilliten han er gitt implisitt ved å være ansatt i en selgerfunksjon eller på formelle fullmakter som gjelder mellom ham og arbeidsgiveren. Selgeren har prinsipielt fullmakt til å inngå avtaler i overensstemmelse med virksomhetens normale betingelser eller praksis. Det innebærer at selgeren inngår avtaler og kontrakter med kunden basert på virksomhetens tilbud og priser. Salgsarbeidet skjer vanligvis ved kundebesøk.

Salgsagent

En salgsagent er en representant for et foretak som tilbyr produkter eller tjenester til bedrifts- og institusjonsmarkeder. Ordet selger brukes vanligvis om en selger med fast lønn, eventuelt lønn i kombinasjon med en tilleggsprovisjon. Bruk av personlig salg skjer ofte i bedriftsmarkeder der markedsforholdene endres over tid og gir forandring i den praktiske arbeidssituasjonen.
En handelsagent arbeider for å fremme salget av en eller flere bedrifters produkter. Handelsagent har påtatt seg å virke for salg eller kjøp av varer for hovedmannens regning (selvstendig og over tid). Agenten gjør det ved å innhente ordrer til hovedmannen eller ved å inngå avtaler i hovedmannens navn.
Med andre ord: Agenten er ordreformidler som og lever av provisjon fra salget. Han selger for en annens regning og risiko, og ikke fører lager selv.
En salgsagent arbeider for å fremme salget av en eller flere bedrifters produkter. Han kan være ansatt i selgerbedriften, men arbeider som agent på provisjonsbasis.
BCX4430

BCX4430 er et antiviralt middel utviklet av BioCryst Pharmaceuticals med finansiering fra NIAID, opprinnelig ment for behandsling av hepatitt C, men senere utviklet for potensiell behandling av dødelige filovirusinfeksjoner som ebolafeber og marburgfeber. Middelet oppviser også brespektet antiviral effektiviete mot en rekke andre RNA-virusfamilier, som bunyaviruser, arenaviruser, paramyxoviruser, coronaviruser og flaviviruset. 
BCX4430 er blitt demonstrert som virksom mot både Ebola- og Marburg-viruser i smågnagere og i aper, også når firr opptil 48 timer etter infeksjon, og utvikling for bruk på mennesker er blitt fremskyndet i lys av ebolaepidemien i Vestafrika.
Alpine grener under Asiatiske vinterleker 1986

Alpine grener under Asialekene 1986. Alpine grener var en av flere sporter under de første Asiatiske vinterleker som ble arrangert i Sapporo i Japan. Det var fire øvelser i alpint, slalåm og storslalåm for både menn og kvinner. Konkurransene ble avviklet mellom 4. og 6. mars 1986. Japan ble beste nasjon, de vant alle fire gullmedaljene.
Svenska Deckarakademin

Svenska Deckarakademin er en svensk forening med formål å fremme kriminallitteratur og sakprosa om denne genren ved å utgi kvalitetskrim og faktalitteratur, samt å øke publikums oppmerksomhet ved hjelp av prisutdelinger.
Svenska Deckarakademin ble stiftet 16. april 1971 som en mindre prentensiøs versjon av Svenska Akademien.
Hvert år fra 1971 har foreningen delt ut Svenska Deckarakademins pris för bästa till svenska översatta kriminalroman (melom 1996 og 2008 kalt The Martin Beck Award), og siden 1982 Svenska Deckarakademins pris för bästa svenska kriminalroman. Etter forslag fra medlemmene kan foreningen også dele ut Svenska Deckarakademins Grand Master-diplom og Svenska Deckarakademins debutant-diplom, samt priser for barne- og ungdomskrim, faktabøker og oversettelser.
Deckarakademin utgir også faglitteratur, novellesamlinger og antologier om og innen genren.
FNs spesialkomité for avkolonisering

FNs spesialkomité for avkolonisering er en komité opprettet av generalforsamlingen i FN i 1961 for å følge opp implementeringen av erklæringen om uavhengighet for koloniland og -folk. Spesialkomitéen rapporterer til generalforsamlingens fjerde komité for spesielle politiske saker og avkolonisering.
Fylkesvei 2130

Fylkesvei 2130 går mellom Lisjøen og Solheim i Elverum kommune. Veien er 3,9 km lang.
Frem til 2019 hadde veien betegnelsen Fylkesvei 538.
Tommy Jönsson

Karriere

Jönsson startet karrieren i GIF Nike, før han som 16-åring ble hentet til Malmö FF, hvor han spilte i seks år. I 1998 gikk han til Halmstads BK, hvor han ble resten av karrieren. Fra 2003 var han lagkaptein, fram til han i 2010 ble avløst av Johnny Lundberg.
Jönsson har også tre kamper for det svenske landslaget, samt tretti kamper på U-21-laget.
Ankang

Samferdsel

Kinas riksvei 316 løper gjennom området. Den fører fra Fuzhou i Fujian via Nanchang i Jiangxi og Wuhan i Hubei til Lanzhou i Gansu.
Byen har flyplass (IATA-kode AKA) og jernbanestasjon, som danner endepunktet for jernbanestrekningen Xi'an – Ankang som ble åpnet 8. januar 2001, flere jernbanelinjer krysser her, slik at byen er knutepunkt for landtransport i Kina.
Han-elven renner igjennom byen.

Historie

Opprinnelig hadde Ankang status som fylke, men i 1998 besluttet det kinesiske innenriksdepartementet at området skulle få status som by på prefekturnivå. Ankang by dekker således i dag 23391 km² og har 2 670 000 innbyggere.

Norsk misjon

I 1916 begynte den norske evangelisk lutherske Frikirke misjonsarbeid i Ankang. Misjonær Ole Anton Sommernes startet i byen som Frikirkens første misjonær i oktober 1918 og var der frem til desember 1945. Misjonær Sigurd Aske var prest og bibelskolelærer her fra 1936 til 1944. En stor kirke ble bygd og stod ferdig julaften 1933. Den ble imidlertid sprengt i luften under kulturrevolusjonen i 1967. Det ble bygget en yrkesskole på tomta. Senere har Ankangs protestanter fått tilbake halve kirketomta, og i mars 1992 ble ny kirke innviet.
Byen er også et katolsk bispesete, for et bispedømme som i år 2000 hadde nær 2 000 medlemmer.
Studiesenteret

Studiesenteret.no er et nettverk av studiesentra i Norge. Pr 1. juli 2007 er 52 kommuner med i nettverket, som er unikt i norsk sammenheng. Studiesenteret.no utvikler sammen med høgskoler og universitet et bredt utdanningstilbud på høgskolenivå for distriktsnorge. I 2004 var nettverket et nasjonalt fyrtårn for Høykom / Norges forskningsråd.
Cyrioxus

Utbredelse

Slekten er utbredt i Ny-Caledonia.